བདུད་ཀྱི་ལས་བཟློག་པའི་གསོལ་འདེབས་བདུད་རྩིའི་སྨན་མཆོག
༄༅།  ། བདུད་ཀྱི་ལས་བཟློག་པའི་གསོལ་འདེབས་
བདུད་རྩིའི་སྨན་མཆོག་བཞུགས་སོ།  །  ༄༅༅།  ། བསྐལ་པ་མང་པོར་མི་རྟག་སྡུག་བསྔལ་ལ།  ། ཡིད་འབྱུང་སྐྱོ་ཤས་གོམས་པའི་དྲིན་ཅན་རྗེ།  ། བྱམས་མགོན་ཆེན་པོའི་ཞབས་ལ་ཕྱག་འཚལ་ལོ།  ། ནམ་འཆི་ངེས་མེད་གོམས་པར་བྱིན་གྱིས་རློབས།  ། རང་གི་ཡིད་ལ་དྲན་པའི་བླ་མ་དང་།  ། མཛའ་བཤེས་གཉེན་དང་ཉེ་དུ་ལ་སོགས་པ།  ། གློ་བུར་ཕྱི་ནང་རྐྱེན་གྱིས་ཤི་བ་བཞིན།  ། བདག་ཀྱང་ངེས་པར་དེ་ཀའི་རང་བཞིན་ན།  ། རྒྱལ་པོ་བཙུན་མོ་བློན་འཁོར་འབངས་དང་བཅས།  ། མཐུ་ཆེན་དྲང་སྲོང་ལྷ་ཀླུ་སྡེ་བརྒྱད་སོགས།  ། འཆི་བས་འཇིག་རྟེན་ཕ་རོལ་ཁྲིད་པ་བཞིན།  ། བདག་ཀྱང་ངེས་པར་དེ་ཡི་ཆོས་ཅན་ཡིན།  ། རྣག་ཁྲག་ལྦུ་བ་རི་ངོའི་སྨུག་པ་དང་།  ། ཚ་གྲང་རླུང་འདུས་འཇའ་ལ་སྡོད་སྐབས་མེད།  ། བདག་གི་ལུས་དང་སྲོག་དང་ལང་ཚོ་ཡང་།  ། དེ་དེ་བཞིན་དུ་སྡོད་དབང་མ་མཆིས་སོ།  ། འཆི་བདག་གཤིན་རྗེས་མངགས་པའི་བསུ་མའང་སླེབས།  ། བྱས་དང་མ་བྱས་ཚར་དང་མ་ཚར་གྱི།  ། དུས་ལ་མི་བལྟ་བྱིའུ་ཕྲུག་ཁྲས་འཁྱེར་བཞིན།  ། དབང་མེད་འཇིག་རྟེན་ཕ་རོལ་འཁྱེར་ནས་འགྲོ།  ། བསམ་བསམ་དྲན་དྲན་མང་པོས་ཅི་རང་བྱེད།  ། བསམ་ཞོར་དྲན་ཞོར་ངང་ལ་འཆི་བར་འགྱུར།  ། བྱེད་བྱེད་བཤད་བཤད་མང་པོས་ཅི་རང་བྱེད།  ། བྱེད་ཞོར་གཏམ་ཞོར་ངང་ལ་འཆི་བར་འགྱུར།  ། ཐོག་མེད་དུས་ནས་འཆི་བའི་གཤིན་རྗེ་ཡིས།  ། དབང་དུ་བྱས་པས་ད་དུང་འདི་ཡི་དབང་།  ། མི་རྟག་སྡུག་བསྔལ་སྒོམ་པའི་ཡིད་འབྱུང་གིས།  ། ཆོས་ལ་བསྐུལ་དང་ཁོ་ཡིས་བལྟར་མེད་འགྲོ།  ། དུས་ཀྱིས་བསྙེན་ཏེ་འཆི་ལ་ཐུག་པ་ན།  ། ལོངས་སྤྱོད་མཛའ་དང་གཉེན་བཤེས་རྗེས་མི་འབྲང་།  ། རྣམ་ཤེས་གང་དུ་འཁྱམས་པ་དེ་དང་དེར།  ། ལས་ནི་གྲིབ་མ་བཞིན་དུ་རྗེས་སུ་འབྲང་།  ། དེས་ན་སྐྱབས་གནས་བླ་མ་དཀོན་མཆོག་གསུམ།  ། བདག་གི་སྤྱི་བོ་སྙིང་ཁ་( ༡༨༣ )མདུན་བཞུགས་ལ།  ། སེམས་ཀྱི་དྲི་མ་མ་ལུས་སྦྱོང་དུ་གསོལ།  ། སེམས་ལ་ཐུགས་རྗེ་བྱིན་རླབས་མཛད་དུ་གསོལ།  ། བླ་མ་མཆོག་གསུམ་བདག་གི་སེམས་ལ་བཞུགས།  ། ཕྱིན་ཆད་བདུད་དང་བདུད་ཀྱི་ལས་གང་ཡང་།  ། འཇུག་པ་མེད་པར་སྲུང་བར་ཐུགས་རྗེས་གཟིགས།  ། བདག་གི་སྒོ་གསུམ་མཆོག་གསུམ་དབང་མཁྱེན་ནོ།  །
ཅེས་བདུད་ཀྱི་ལས་བཟློག་པའི་གསོལ་འདེབས་བདུད་རྩིའི་སྨན་མཆོག་བྱ་བ་བདག་ལམ་བྲག་བླ་མས་བཟང་ལུང་དཔལ་གྱི་ཕུག་པར་བྲིས་པས་སྐྱེ་འགྲོ་ཐམས་ཅད་དགེ་ཞིང་ཤིས་པར་གྱུར་ཅིག། ཤུ་བྷཾ་མསྟུ། །  ། །